8285902b7e3a38b29478fe2ecaff7020
### Πως πάω στην Άνδρο;


travelmyth.gr
2021.04

Η μετάβαση στην Άνδρο γίνεται ακτοπλοϊκώς. Το κύριο **λιμάνι** της Άνδρου βρίσκεται στη βορειοδυτική πλευρά του νησιού, στον οικισμό Γαύριο, 30 χλμ. περίπου από τη Χώρα. Στη Χώρα, στο Μπατσί και στο Κόρθι, υπάρχουν λιμάνια για την εξυπηρέτηση αλιευτικών σκαφών και σκαφών αναψυχής.  

  

Η Άνδρος συνδέεται με την [Αττική](https://www.travelmyth.gr/αττικη/ξενοδοχεια) από τα λιμάνια στη Ραφήνα και στο Λαύριο. Τα δρομολόγια πλοίων που συνδέουν το λιμάνι της Άνδρου με τη [Ραφήνα](https://www.travelmyth.gr/ραφηνα/ξενοδοχεια) είναι συχνά και εκτελούν τη διαδρομή σε περίπου 2 ώρες με συμβατικό πλοίο. Από το [Λαύριο](https://www.travelmyth.gr/λαυριο/ξενοδοχεια), μπορείτε να φτάσετε στην Άνδρο σε πεντέμισι ώρες.  

  

Απευθείας ακτοπλοϊκές συνδέσεις πραγματοποιούνται επίσης με το λιμάνι της Άνδρου από άλλα νησιά των Κυκλάδων. Από τη γειτονική [Τήνο](https://www.travelmyth.gr/τηνος-κυκλαδες/ξενοδοχεια), μπορείτε να φτάσετε στην Άνδρο με πλοίο σε περίπου μιάμιση ώρα. Η απευθείας ακτοπλοϊκή σύνδεση της Άνδρου με τη [Σύρο](https://www.travelmyth.gr/συρος/ξενοδοχεια) διαρκεί από μιάμιση έως 3 ώρες, ανάλογα τον τύπο πλοίου που θα επιλέξετε. Τα δρομολόγια πλοίων που συνδέουν τη [Μύκονο](https://www.travelmyth.gr/μυκονος/ξενοδοχεια) με το Γαύριο, πραγματοποιούν τη διαδρομή σε περίπου δυόμισι ώρες. Από την [Κύθνο](https://www.travelmyth.gr/κυθνος/ξενοδοχεια) και την [Κέα (Τζια)](https://www.travelmyth.gr/κεα/ξενοδοχεια), μπορείτε να προσεγγίσετε την Άνδρο με πλοίο σε περίπου 4 και 5 ώρες αντίστοιχα.  

  

Τα πλησιέστερα **αεροδρόμια** στην Άνδρο είναι ο Διεθνής Αερολιμένας Αθηνών «Ελ. Βενιζέλος», ο Κρατικός Αερολιμένας Μυκόνου και ο Κρατικός Αερολιμένας Σύρου «Δημήτριος Βικέλας».



bf0c9c179359895358b3218cb83bd843
### Που να μείνω στην Άνδρο;


travelmyth.gr
2021.04

Στην Άνδρο θα βρείτε ξενοδοχεία, βίλες, διαμερίσματα και σπίτια για να επιλέξετε το είδος διαμονής που σας ταιριάζει. Το ένα τρίτο των συνολικών καταλυμάτων του νησιού εντοπίζεται στην [πόλη της Άνδρου](https://www.travelmyth.gr/ανδρος/ξενοδοχεια) ή όπως αλλιώς ονομάζεται, **Χώρα**. Στο δυτικό τμήμα του νησιού, το μέρος με τις περισσότερες επιλογές σε διαμονή είναι το παραθαλάσσιο [Μπατσί](https://www.travelmyth.gr/μπατσι/ξενοδοχεια). Πολλά καταλύματα θα βρείτε επίσης στο [Γαύριο](https://www.travelmyth.gr/γαυριο/ξενοδοχεια) όπου βρίσκεται και το κύριο λιμάνι του νησιού. Στην ίδια πλευρά του νησιού υπάρχουν πολλά μέρη για να μείνετε στο [Κυπρί](https://www.travelmyth.gr/κυπρι/ξενοδοχεια) και στον [Άγιο Πέτρο](https://www.travelmyth.gr/αγιος-πετρος/ξενοδοχεια). Στη νοτιοανατολική πλευρά της Άνδρου, πλήθος καταλυμάτων συγκεντρώνεται στον [Όρμο Κορθίου](https://www.travelmyth.gr/ορμος-ανδρος/ξενοδοχεια) και σε γειτονικούς οικισμούς.



6d7c35f9d014133918deba7405a1e78d
### Ποια μέρη έχει η Άνδρος;


travelmyth.gr
2021.04

Η **πρωτεύουσα** του νησιού είναι η **πόλη της Άνδρου** ή **Χώρα** που βρίσκεται στα ανατολικά. Περίπου 30 χλμ. βορειοδυτικά της Χώρας βρίσκεται ο οικισμός **Γαύριο** με το κύριο **λιμάνι** του νησιού. Στη δυτική πλευρά του νησιού, κοντά στο Γαύριο, βρίσκεται ο κοσμοπολίτικος παραθαλάσσιος οικισμός **Μπατσί**. Ο **Άγιος Πέτρος** και το **Κυπρί** είναι επίσης οικισμοί στη δυτική πλευρά του νησιού όπου θα βρείτε και πολλά καταλύματα. Ο **Όρμος Κορθίου** είναι ο μεγαλύτερος μετά τη Χώρα οικισμός του νησιού στην ανατολική πλευρά, από όπου θα έχετε πρόσβαση σε πολλές παραλίες. Πανέμορφα **γραφικά χωριά** με καταρράκτες, ρυάκια και πλούσια βλάστηση είναι διασκορπισμένα σε όλο το νησί και μπορείτε να τα προσεγγίσετε είτε μέσω του οδικού δικτύου, είτε με πεζοπορία στα μονοπάτια της Άνδρου.



881202a4589f034a7356752f2a3ef8cb
### Ποια είναι τα αξιοθέατα στην Άνδρο;


travelmyth.gr
2021.04

Η Άνδρος διαθέτει έντονα ιστορικά και πολιτιστικά στοιχεία, αλλά και φυσική ομορφιά που θα σας εντυπωσιάσει.  

  

Το **Ενετικό Κάστρο** της Χώρας βρίσκεται πάνω σε ένα νησάκι που συνδέεται με την πόλη της Άνδρου με πέτρινη γέφυρα. Δίπλα του θα δείτε τον μοναδικό φάρο στην [Ευρώπη](https://www.travelmyth.gr/ευρωπη/ξενοδοχεια) που είναι χτισμένος πάνω σε βράχο, τον **φάρο Τουρλίτη**. Στη Χώρα, στην πλατεία πάνω από τη θάλασσα βρίσκεται επίσης το **άγαλμα του Αφανούς Ναύτη**.  

  

Στο δημοτικό διαμέρισμα Κορθίου σώζονται τμήματα από τα τείχη και η εκκλησία της Φανερωμένης στο **Πάνω Κάστρο ή Κάστρο Φανερωμένης**. Για να φτάσετε στο σημείο θα χρειαστεί να ανεβείτε 143 σκαλοπάτια, όμως η θεά στο ανατολικό Αιγαίο που προσφέρεται από το σημείο είναι μοναδική.  

  

Στην περιοχή Αλαδινού, θα έχετε την ευκαιρία να επισκεφθείτε το εντυπωσιακό **σπήλαιο Φόρος** ηλικίας εκατομμυρίων ετών και έκτασης 500 τετραγωνικών μέτρων.  

  

Στο χωριό Αποικία εντοπίζονται δύο από τα αξιοθέατα του νησιού, η **ρεματιά της Πυθάρας** και η **πηγή Σάριζα**. Ο πλούσιος βιότοπος με τους καταρράκτες της Πυθάρας είναι σύμφωνα με τη λαϊκή παράδοση Νεραϊδότοπος και το νερό της πηγής Σάριζα θεωρείται ιαματικό.  

  

Αξιοθέατο της Άνδρου είναι και ο **Πύργος Αγίου Πέτρου** με πιθανή περίοδο κατασκευής τον 4ο και 3ο αιώνα π.Χ. Το τμήμα του πύργου που σώζεται έως σήμερα έχει ύψος 20 μέτρα και διάμετρο βάσης περίπου εννιάμισι μέτρα.  

  

Στον οργανωμένο επισκέψιμο **αρχαιολογικό χώρο Υψηλής ([Απροβάτου](https://www.travelmyth.gr/απροβατο/ξενοδοχεια))**, έχουν εντοπιστεί τα ερείπια οικισμού οχυρωμένης ακρόπολης με ναό αρχαϊκής εποχής. Ο **αρχαιολογικός χώρος Παλαιόπολης** έδωσε στο φως ευρήματα από την αρχαία πρωτεύουσα της Άνδρου. Μπορείτε ακόμη να επισκεφθείτε τον **αρχαιολογικό χώρο Ζαγοράς** όπου θα δείτε μία από τις καλύτερα σωζόμενες πόλεις της γεωμετρικής περιόδου, αφού πρώτα κάνετε πεζοπορία περίπου 40 λεπτών. Τέλος, επίσης με πεζοπορία μπορείτε να προσεγγίσετε τον **αρχαιολογικό χώρο Στρόφιλα** για να δείτε τον μεγαλύτερο οικισμό της Νεώτερης Νεολιθικής Εποχής.  

  

Ορισμένα από τα μοναστήρια και τις εκκλησίες της Άνδρου θεωρούνται επίσης αξιοθέατα. Η **Μονή Ζωοδόχου Πηγής** είναι το μεγαλύτερο μοναστήρι του νησιού και θεωρείται ένα από τα παλαιότερα στις Κυκλάδες. Το **μοναστήρι του Αγίου Νικολάου** στην κοιλάδα του ποταμού Άχλα και η **Ιερά Μονή Παvαχράντου** κοντά στα Φαλλικά αξίζουν επίσης μία επίσκεψη. Η πολιούχος του νησιού, **Παναγία Θεοσκέπαστη** στη Χώρα και η χτισμένη πάνω σε βράχο εκκλησία **Αγία Θαλασσινή** διαθέτουν εντυπωσιακά τέμπλα. Η **εκκλησία της Αγίας Τριάδας** στο Κόρθι είναι το μέρος που λειτούργησε το πρώτο προεπαναστατικό σχολείο στην Άνδρο και θα δείτε κειμήλια και χειρόγραφα.  

  

Στην Άνδρο θα έχετε την ευκαιρία να επισκεφθείτε πολλά μουσεία. Στη Χώρα, λειτουργούν **Αρχαιολογικό Μουσείο**, **Ναυτικό Μουσείο**, **Μουσείο Λαογραφίας και Χριστιανικής Τέχνης** και **Μουσείο Σύγχρονης Τέχνης**. Στην πόλη της Άνδρου βρίσκονται επίσης η **Καΐριος Βιβλιοθήκη** και το **Ίδρυμα Κυδωνιέως**. Στο νησί λειτουργεί επίσης το **Μουσείο Ελιάς Κυκλάδων** στον [Πιτροφό](https://www.travelmyth.gr/πιτροφος/ξενοδοχεια) και το **Λαογραφικό Μουσείο** στο [Συνέτι](https://www.travelmyth.gr/συνετι/ξενοδοχεια).  

  

Στη νοτιοανατολική περιοχή της Άνδρου αξίζει να επισκεφθείτε τα **Διποτάματα**, φαράγγι μήκους 7 χλμ. Στην ίδια περιοχή θα συναντήσετε **πυργόσπιτα** του 17ου και 18ου αιώνα, **νερόμυλους**, καθώς και **περιστεριώνες**, δείγματα της λαϊκής αρχιτεκτονικής του τόπου.



e9c45eece95cf7f01d8fa8cd31823ab5
### Ποιες παραλίες έχει η Άνδρος;


travelmyth.gr
2021.04

Η Άνδρος διαθέτει πολλές παραλίες, κάποιες δημοφιλείς και οργανωμένες, άλλες ερημικές και δυσπρόσιτες.  

  

Το **Μπατσί** είναι ο δημοφιλέστερος οικισμός της Άνδρου όπου υπάρχουν πολλές επιλογές διαμονής και φαγητού, αλλά και μαρίνα για σκάφη αναψυχής. Η πανέμορφη αμμουδερή παραλία του κόλπου ενδείκνυται και για θαλάσσια σπορ. Η περιοχή προσελκύει πλήθος επισκεπτών που απολαμβάνουν τη βόλτα τους στον γραφικό οικισμό από το πρωί έως αργά το βράδυ.  

  

Από τη Χώρα μπορείτε να φτάσετε με τα πόδια στις παραλίες Νειμποριό και Παραπόρτι. Το **Νειμποριό** είναι αμμουδιά με ρηχά νερά που προστατεύεται από τους ανέμους και είναι δίπλα στο Ναυτικό Όμιλο Άνδρου. Δεξιά της Χώρας βρίσκεται η μεγάλη και επίσης αμμώδης παραλία **Παραπόρτι** που διαθέτει και φυσική σκιά από αλμυρίκια.  

  

Επτά χιλιόμετρα νότια της Χώρας βρίσκεται η βοτσαλωτή παραλία **Συνετίου** που έχει βαθιά νερά και εκεί θα συναντήσετε σταλακτίτες και αναβλύζοντα υποθαλάσσια νερά. Νοτιότερα βρίσκεται η παραλία **Της Γριάς το Πήδημα** που απέχει 23 χλμ. από την πόλη της Άνδρου και 38 χλμ. από το Γαύριο. Η παραλία είναι γνωστή για τον χαρακτηριστικό πελώριο βράχο που βρίσκεται μέσα στη θάλασσα, μόλις μερικά μέτρα από την αμμουδιά.  

  

Βόρεια της Χώρας, αμέσως μετά το Νειμποριό συναντώνται οι διαδοχικές παραλίες **Εμπρός Γιάλια** και **Πίσω Γιάλια**. Αν κινηθείτε βορειότερα θα συναντήσετε μία από τις ωραιότερες παραλίες της Άνδρου, τα **[Άχλα](https://www.travelmyth.gr/αχλα/ξενοδοχεια)**, στην εκβολή του ομώνυμου ποταμού. Τα τιρκουάζ νερά και η βλάστηση από πλατάνια εντυπωσιάζουν τους επισκέπτες που φτάνουν μέσω χωμάτινου δρόμου ή δια θαλάσσης. Αν δεν έχετε δικό σας πλωτό μέσο, μπορείτε να επισκεφθείτε τα Άχλα με καραβάκια που ξεκινούν από τη μαρίνα Νημποριό στη Χώρα.  

  

Κινούμενοι προς τη βορειοανατολική πλευρά του νησιού θα συναντήσετε την παραλία **Λεύκα** και στη συνέχεια τις παραλίες **Ατένι** και **Μικρό Ατένι**. Οι παραλίες στο Ατένι απέχουν 12 χλμ. από το Μπατσί και είναι ρηχές αμμουδιές, με το Μικρό Ατένι να αποτελεί την πιο δημοφιλή επιλογή καθώς προστατεύεται από τους βοριάδες.  

  

Οι **Γίδες** και το **Βιτάλι** είναι οι επόμενες παραλίες που θα συναντήσετε κινούμενοι βορειοανατολικά. Αξίζει ακόμη να επισκεφθείτε την παραλία **[Ζόρκος](https://www.travelmyth.gr/ζορκος/ξενοδοχεια)** που είναι μεγάλη με χρυσή άμμο και καταγάλανα κρυστάλλινα νερά.  

  

Στη δυτική πλευρά του νησιού, 4 χλμ. βόρεια του Γαυρίου βρίσκεται η μεγάλη αμμώδης παραλία **Φελλός**. Η αμέσως επόμενη παραλία βόρεια είναι ο **Πισωλιμνιώνας** που είναι επίσης αμμώδης παραλία σχετικά απομονωμένη.  

  

Νότια του Γαυρίου βρίσκεται η μεγαλύτερη και πλήρως οργανωμένη παραλία της Άνδρου, **Άγιος Πέτρος**. Δίπλα από την παραλία του Αγίου Πέτρου και μόλις 2 χλμ. από το Γαύριο συναντάται η πιο κοσμική παραλία του νησιού, **Χρυσή Άμμος**. Ακριβώς δίπλα της βρίσκεται η παραλία **Κυπρί** που είναι οργανωμένη και απάνεμη.  

  
 
Στη δυτική πλευρά του νησιού μπορείτε επίσης να επισκεφθείτε την παραλία της **[Παλαιόπολης](https://www.travelmyth.gr/παλαιοπολη-ανδρος/ξενοδοχεια)** και την παραλία Χαλκολιμνιώνας που είναι εύκολα προσβάσιμη μέσω ασφαλτοστρωμένου δρόμου. Ο **Χαλκιολιμνιώνας** απέχει 24 χλμ. από το λιμάνι του Γαυρίου και 12 χλμ. από τη Χώρα. Αν κατεβείτε λίγο πιο νότια θα βρείτε τις **Αποθήκες**, μικρή παραλία με γαλαζοπράσινα νερά, λίγες ομπρέλες και beach bar που προσεγγίζεται μέσω χωματόδρομου.



77edbe55ddb42f770984b46e9627897f
### Τι δραστηριότητες μπορώ να κάνω στην Άνδρο;


travelmyth.gr
2021.04

Η Άνδρος προσφέρει πλήθος επιλογών δραστηριοτήτων στους επισκέπτες της.  

  

Η **πεζοπορία** είναι μία δραστηριότητα που θα απολαύσετε στη νησί, καθώς η Άνδρος φέρει σήμα πιστοποίησης από την Ευρωπαϊκή Συνομοσπονδία Πεζοπορικών Συλλόγων. Οι πολυάριθμες πεζοπορικές διαδρομές του νησιού θα σας οδηγήσουν σε ποτάμια, ρυάκια, καταρράκτες, πέτρινα γεφύρια και νερόμυλους. Θα έχετε την ευκαιρία να δείτε τα πράσινα και τα άγονα τμήματα του νησιού, να απολαύσετε τη θέα στο Αιγαίο Πέλαγος και να κάνετε **παρατήρηση της φύσης**. Μέσω των πεζοπορικών διαδρομών θα μπορέσετε να προσεγγίσετε και σημαντικούς **αρχαιολογικούς χώρους** που βρίσκονται στο νησί.  

  

Οι δυνατοί άνεμοι που πνέουν στο νησί και τα θαλάσσια ρεύματα της περιοχής δημιουργούν τις ιδανικές συνθήκες για **θαλάσσια σπορ**. Στο νησί διεξάγονται **πρωταθλήματα windsurfing** και **ιστιοπλοϊκοί αγώνες**. Ο Ναυτικός Όμιλος Άνδρου και ο Ναυτικός Όμιλος Κορθίου Άνδρου συμβάλλουν στη διάδοση του ναυταθλητισμού. Μπορείτε να κάνετε μαθήματα ιστιοπλοΐας και **scuba diving**. Στις παραλίες της Άνδρου διεξάγονται επίσης αγώνες **beach volley**.  

  

Ο υποθαλάσσιος πλούτος του νησιού με ναυάγια στον βυθό της θάλασσας θα εντυπωσιάσει όσους ασχολούνται με την **κατάδυση**. Το **snorkeling** και το **ψάρεμα** είναι επίσης δραστηριότητες που μπορείτε να απολαύσετε στους όρμους του νησιού. Τέλος, το **κυνήγι** είναι επίσης δραστηριότητα που μπορείτε να κάνετε στην Άνδρο, με τους όρους που αυτό καθορίζεται από τις αρμόδιες αρχές.  

  

Το νησί της Άνδρου έχει τεράστια ναυτική ιστορία και αποτελεί τον τόπο καταγωγής σπουδαίων οικογενειών εφοπλιστών. Χαρακτηριστικά αναφέρονται τα ονόματα Εμπειρίκος, Μωραΐτης και Γουλανδρής. Μπορείτε να επισκεφθείτε το Ναυτικό Μουσείο στη Χώρα, το Μουσείο Σύγχρονης Τέχνης του Ιδρύματος Βασίλη και Ελίζας Γουλανδρή και πολλά ακόμη αξιόλογα **μουσεία**.  

  

Η Άνδρος μπορεί να αποτελέσει σταθμό για να εξερευνήσετε και άλλα νησιά των Κυκλάδων όπως η Τήνος, η Σύρος, η Μύκονος, η Κέα (Τζια) και η Κύθνος.



1aeab47c9e91bb3cbf2852983e971d54
### Που να πάω στην Άνδρο;


travelmyth.gr
2021.04

Η **Χώρα** της Άνδρου με τα γραφικά σοκάκια και τα νεοκλασικά αρχοντικά κτίρια εντυπωσιάζει τους επισκέπτες. Εκεί θα δείτε το **Eνετικό Kάστρο** που βρίσκεται πάνω σε ένα νησάκι, τον μοναδικό **φάρο Τουρλίτη** και θα κάνετε το μπάνιο σας στις **παραλίες** της Χώρας Νειμποριό και Παραπόρτι. Στο βορειοανατολικό τμήμα της Άνδρου θα επισκεφθείτε τα **Άχλα** όπου βρίσκεται η ωραιότερη παραλία του νησιού. Θα επισκεφθείτε την Αποικία για να κάνετε πεζοπορία στη **ρεματιά της Πυθάρας** και να φτάσετε στην **πηγή Σάριζα**. Τα **Διποτάματα** είναι φαράγγι μήκους 7 χλμ. που βρίσκεται στη νοτιοανατολική πλευρά του νησιού και είναι επίσης περιοχή ιδανική για βόλτα στη φύση.  

  

Αξίζει επίσης να επισκεφθείτε τον παραθαλάσσιο οικισμό **Μπατσί** με την ομώνυμη παραλία και τη μαρίνα. Τα **[Λάμυρα](https://www.travelmyth.gr/λαμυρα/ξενοδοχεια)** και οι **[Στενιές](https://www.travelmyth.gr/στενιες/ξενοδοχεια)** είναι επίσης ενδιαφέρουσες τοποθεσίες, καθώς στην πρώτη θα εντυπωσιαστείτε από τα αρχοντικά καπετανόσπιτα και στη δεύτερη από τα άφθονα τρεχούμενα νερά και τον βιότοπο της περιοχής.  

  

Στην Άνδρο υπάρχουν πολλά **μουσεία** που μπορείτε να επισκεφθείτε κατά τη διάρκεια της διαμονής σας στο νησί. Οι **αρχαιολογικοί χώροι** του νησιού θα σας αποκαλύψουν τις θέσεις από τις οποίες έχουν έρθει στο φως σημαντικά ευρήματα που βρίσκονται στα μουσεία της [Ελλάδας](https://www.travelmyth.gr/ελλαδα/ξενοδοχεια) και τα ερείπια σπουδαίων πόλεων της αρχαιότητας.  

  

Η Άνδρος διαθέτει επίσης το **σπήλαιο Φόρος** που είναι εκατομμυρίων ετών και μπορείτε να δείτε μέσω οργανωμένης ξενάγησης. Τα εντυπωσιακά **μοναστήρια** και οι **εκκλησίες** του νησιού είναι ακόμη μέρη που μπορείτε να εξερευνήσετε.



8e596d9fe6aee295d6f335f064622322
### Τι γεύσεις να δοκιμάσω στην Άνδρο;


travelmyth.gr
2021.04

Στην Άνδρο θα γευτείτε το παραδοσιακό φαγητό με όνομα **φρουτάλια**, που είναι ομελέτα με πατάτες και ανδριώτικα λουκάνικα. Η **λούζα** της Άνδρου είναι αλλαντικό που πρέπει να δοκιμάσετε. Επίσης, στο νησί είναι ανεπτυγμένη η κτηνοτροφία και παράγονται νόστιμα τυριά όπως η **πετρωτή**, το **βολάκι** η **κοπανιστή** και το **μαραθοτύρι**.  

  

Τα παραδοσιακά γλυκά της Άνδρου είναι τα **καλτσούνια**, τα **αμυγδαλωτά**, τα **παστέλια** και οι **παστελαριές**. Θα βρείτε ακόμη ιδιαίτερα **γλυκά του κουταλιού** με βάση τον **ανθό λεμονιού** και το **παμπιλόνι** που είναι εσπεριδοειδές του νησιού. Θα βρείτε επίσης να αγοράσετε γλυκά του κουταλιού καρυδάκι, τυλιχτό νερατζάκι, τριαντάφυλλο, βύσσινο και περγαμόντο.  

  

Τα ποτά που θα δοκιμάσετε στην Άνδρο είναι **λιαστό κρασί**, **ρακί** και διάφορα **λικέρ**. Στο νησί θα βρείτε ακόμη **μέλι** και **ελαιόλαδο** εξαιρετικής ποιότητας.



1375b9210b17dcd1d60781865ddb203d
### Που βρίσκεται η Άνδρος;


travelmyth.gr
2021.04

Η Άνδρος είναι νησί των [Κυκλάδων](https://www.travelmyth.gr/κυκλαδες/ξενοδοχεια) στο Αιγαίο Πέλαγος. Βρίσκεται στο βόρειο τμήμα του νησιωτικού συμπλέγματος των Κυκλάδων, νοτιοανατολικά της [Εύβοιας](https://www.travelmyth.gr/ευβοια/ξενοδοχεια) και βορειοδυτικά της Τήνου.



5e1fa2129c12adcd3ec770c8eacdb5cb
### Που ανήκει η Άνδρος;


travelmyth.gr
2021.04

Η Άνδρος είναι νησί του νομού Κυκλάδων της Περιφέρειας Νοτίου [Αιγαίου](https://www.travelmyth.gr/νησια-αιγαιου/ξενοδοχεια). Ο δήμος Άνδρου υπάγεται στην Περιφερειακή Ενότητα Άνδρου και αποτελείται από τις δημοτικές ενότητες Άνδρου, Κορθίου και Υδρούσας.



e3d695a36fb6e1805deb21edeb8c89e3
### Ποιος είναι ο πληθυσμός της Άνδρου;


travelmyth.gr
2021.04

Σύμφωνα με την απογραφή του 2011, ο πληθυσμός της Άνδρου ανέρχεται στους 9.221 κατοίκους.


